《秋晚由沛至丰车中书所见时经和庵家不得过访怅然忆之》
清代·童钰

沿堤路白映明沙，拂面风轻碾犊车。秋树夕阳鸦作叶，白墙寒犊土成花。

非关北郭长耽隐，却为南村又徙家。忽忆故人鸡黍地，不禁凉思满蒹葭。

作者简介：浙江会稽人，字二如，号二树，又号璞岩。少弃举业，专攻诗、古文。不事家人生产，与同郡人结社联吟，称越中七子。善画，尤长于梅，画成辄题诗，时称二绝。受河南巡抚阿思哈之聘，久客开封，纂修省志，分疏总校，条例谨严。乾隆间卒于扬州。有《二树山人集》。